Kamal Qureshi (SF), 2005-04-28:
For god ordens skyld vil jeg selvfølgelig også herfra starte med at tilkendegive, at det er afgørende, at vi har et børnevaccinationsprogram, der er velfungerende, og som er i stand til at forebygge og beskytte børn mod de sygdomme, de kan blive udsat for under deres opvækst.
Når det er sagt, er det selvfølgelig afgørende for et sådant børnevaccinationsprogram, at det hele tiden er optimeret, sådan at der er lige præcis de vaccinationer, der er nødvendige, hverken færre eller flere.
Vi står så her og forholder os helt konkret til, hvorvidt der skal tilføjes en yderligere vaccination til det eksisterende børnevaccinationsprogram, nemlig vaccinationen mod hepatitis B.
Det er som sagt – det har vi også drøftet, før jeg stillede mig herop – ikke noget, hvor vi som udgangspunkt fra SF siger, at det synes vi er en dybt tåbelig idé; vi må bare konstatere i dag, og det kan så skyldes de spørgsmål, som fru Lone Møller tidligere har stillet, og man kan undre sig over, hvorfor det er således, men det er i hvert fald således, at mange af de ting, som jeg synes er nødvendige for, at jeg kan stille mig op og skråsikkert sige herfra, at nu sætter vi det her i gang, nu indfører vi yderligere en komponent i børnevaccinationsprogrammet med alle de effekter og alle de konsekvenser, det selvfølgelig har, når man sætter et så generelt vaccinationsprogram i gang, ikke er afklarede.
Eksempelvis er Sundhedsstyrelsen imod en anden del af fagkundskaben på området, og det synes jeg også virker mærkeligt, det virker underligt.
Det bliver vi nødt til at grave i, for som nogle af de andre ordførere også har anført, er det sådan, at hvis det her betyder, at man begynder at sætte spørgsmålstegn ved Sundhedsstyrelsens anbefalinger til Folketinget, så er det i hvert fald et større problem end lige den her konkrete diskussion, vi står og forholder os til, og noget, som vi som udgangspunkt bliver nødt til at tage meget, meget alvorligt, for vi bliver jo nødt til alle sammen at have tillid til, at de anbefalinger, Sundhedsstyrelsen kommer med, er valide og noget, vi kan støtte os til.
Derfor vil jeg da i fortsættelse af det sige, at vi bliver nødt til at undersøge det nærmere, og det kan vi gøre under den videre udvalgsbehandling og de drøftelser, som ministeren har lagt op til, og som jeg også meget gerne tager med forslagsstillerne, sådan at vi kan komme til bunds i, hvilke elementer i den her diskussion der endnu ikke er afklaret, eller hvorvidt der er nogle informationer, som vi ikke har haft til rådighed.
Herudover vil jeg meget gerne tilføje fra SF's side, at vi da også vil arbejde hen imod, at vi måske skulle kigge på, at man lavede det som et frivilligt tilbud som en del af børnevaccinationsprogrammet, sådan at de forældre, der ønsker at modtage en hepatitis B-vaccination til deres børn i forbindelse med en børnevaccinationsdækning, kan få det uden omkostninger, og at man i øvrigt tilbyder det bredere, sådan at de personer, der ønsker at få en hepatitis B-vaccination, fordi de er på vej til udlandet eller skal arbejde med noget, hvor de er i risiko for at blive smittet, kan beskytte sig omkostningsfrit.
Det er en retning, som jeg meget gerne vil arbejde videre i, og hvis forslagsstillerne eller nogle andre kunne støtte det, så virker det i hvert fald, som om der også kunne være flertal for, at vi tog det spor.